钦定古今图书集成/明伦汇编/闺媛典/第027卷 > 皇清 > 乔千仞妻江氏
## 钦定古今图书集成/明伦汇编/闺媛典/第027卷 > 皇清 > 乔千仞妻江氏

按《介休县志》：“江氏，乔千仞妻。千仞干时，落魄不归。姑没，氏倾箱箧营葬。无何，翁复病瘫，便溺狼籍，氏携幼子亲浣濯，历久无厌。生母董老病无子，江舁翁归母家，拮据供药饵。及董没，复舁翁回。先后凡十二年，备极艰苦。先是千仞从兄死，遗孤侄无归，亦赖氏成长，乡党贤之。”